‘Burgemeester moet bedank ná Ramaphosa se oorwinning’Mzwandile Masina, burgemeester van Ekurhuleni (Foto: City of Ekurhuleni) Die Demokratiese Alliansie verwerp Mzwandile Masina, burgemeester van Ekurhuleni, se ontkenning dat hy verlede maand gesê het hy sal as burgemeester en streeksvoorsitter van die ANC bedank indien Cyril Ramaphosa as president van die ANC verkies word. Masina het in daardie stadium glo gesê hy “sal nooit onder Cyril kan dien nie” en “ek sal weggaan”. Masina het ná die beriggewing gesê: “Ongelukkig, as dit die geval is, is ek bereid om hul werk makliker te maak en te bedank en net ŉ gewone lid van die ANC en ŉ raadslid te wees.” Die DA het Dinsdag gesê hy verwag van Masina om nou sy woord gestand te doen en te bedank nadat Ramaphosa Maandag verkies is as die president van die ANC. “Vir Masina het dit nog altyd net gegaan oor persoonlike politieke gewin, eerder as om dienste te lewer aan die mense van Ekurhuleni,” het Shadow Shabangu, woordvoerder van die DA, in ŉ verklaring gesê. “Ongelukkig vir hom het hy sy geld op die verkeerde perd in die ANC-verkiesingsresies gesit toe sy voorkeurkandidaat, Nkosazana Dlamini-Zuma, die verkiesing teen Cyril Ramaphosa verloor het.” Shabangu het gesê Masina het Ramaphosa aangeval en gesuggereer dat hy ŉ kandidaat vir “wit mense” is en glo gesê “indien Nkosazana verloor, sal wit mense Suid-Afrika lei”. “Dis hierdie tipe retoriek wat Masina se tydperk as burgemeester van Ekurhuleni gekenmerk het en dit is aanduidend van sy beleid om slegs ŉ sekere getal persone in mag te bevoordeel, terwyl hy grootliks die behoeftes van die mense in die metro verwaarloos. Hy het nog nooit die belange van die inwoners van Ekurhuleni op sy hart gehad nie, maar het eerder die Zuma- politieke faksie gesteun om sy eie politieke ambisie te vervul,” het Shabangu verduidelik. Shabangu het gesê Masina se ontkenning is tekenend van sy gebrek aan persoonlike integriteit, selfrespek en geloofwaardigheid.